[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.11.2008

COM(2008) 692 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Οι εκτός προϋπολογισμού τραπεζικοί λογαριασμοί του πρώην πρατηρίου (Economat) της Επιτροπής

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Οι εκτός προϋπολογισμού τραπεζικοί λογαριασμοί του πρώην πρατηρίου (Economat) της Επιτροπής

1. Εισαγωγή

Μέχρι το 2000, η διαχείριση των λογαριασμών του πρατηρίου (εφεξής "Economat") πραγματοποιείτο εκτός του προϋπολογισμού και οι χρησιμοποιούμενοι λογαριασμοί είχαν ανοιχτεί σε ιδιωτική τράπεζα. Η λειτουργία του Economat εποπτευόταν από την "επιτροπή ίσης εκπροσώπησης - εστιατόρια και πρατήρια". Τα συνήθη κονδύλια του προϋπολογισμού και τα συστήματα λογιστικής του προϋπολογισμού κατά την εποχή εκείνη θεωρούνταν ακατάλληλα για τη χρηματοοικονομική διαχείριση μιας διάρθρωσης που παράγει έσοδα και έχει καθημερινές παραγγελίες, παραδόσεις, πληρωμές και εισπράξεις.

Με την πάροδο των ετών, το Economat παρουσίασε λειτουργικό πλεόνασμα το οποίο συσσωρεύτηκε σε τραπεζικούς λογαριασμούς, δεδομένου ότι, ιδίως στις αρχές που η λειτουργία του διασφαλιζόταν από τη διοίκηση, δεν οφειλόταν η καταβολή μισθωμάτων ή υπηρεσιών, ενώ διατίθεντο δωρεάν για την εν λόγω δραστηριότητα μέλη του προσωπικού και διοικητική υποστήριξη.

Το 2002, η Επιτροπή αποφάσισε να τροποποιήσει το επιχειρησιακό πλαίσιο, και μετά από προκήρυξη διαγωνισμού, η εκμετάλλευση του Economat ανατέθηκε έναντι μισθώματος στην εταιρεία Delhaize. Κατά την ανάληψη της εκμετάλλευσης του Economat, πωλήθηκε το απόθεμά του στη Delhaize και τα έσοδα από την πώληση αυτή κατατέθηκαν στους ίδιους τραπεζικούς λογαριασμούς.

Έκτοτε, τα ποσά στους τραπεζικούς λογαριασμούς εξακολούθησαν να παράγουν τόκους και το συνολικό ποσό που είναι σήμερα διαθέσιμο είναι της τάξης των 2,7 εκατ. €.

2. Τα αποτελεσματα των μετρων που εληφθησαν στο πλαισιο της κρισησ ESTAT

Λόγω της κρίσης ESTAT, o υπόλογος της Επιτροπής έλαβε, κατά το θέρος του 2005, την πρωτοβουλία να προβεί σε απογραφή όλων των τραπεζικών λογαριασμών που δεν είχαν καταρτιστεί από αυτόν και περιείχαν κοινοτικά κονδύλια, έτσι ώστε να τεθεί τέρμα στην εν λόγω ανώμαλη κατάσταση.

Στο πλαίσιο αυτό, ο υπόλογος αποφάσισε ότι θα έπρεπε είτε να μεταβιβαστούν οι πόροι στον προϋπολογισμό, εφόσον η ύπαρξη του λογαριασμού δεν ήταν πλέον δικαιολογημένη, είτε να εντάξει το λογαριασμό στο λογιστικό πλαίσιο της Επιτροπής, σε περίπτωση που θα ήταν αναγκαίο να εξακολουθήσει να υφίσταται ο λογαριασμός.

Όσον αφορά τους λογαριασμούς του πρώην Economat (ένας λογαριασμός ταμιευτηρίου και ένας όψεως) η κατάσταση ήταν σαφής: Η ύπαρξή τους δεν ήταν πλέον δικαιολογημένη και, ως εκ τούτου, θα έπρεπε να κλείσουν και να μεταφερθεί τα σχετικά ποσά στον κοινοτικό προϋπολογισμό.

Οι λογαριασμοί είχαν ανοιχτεί στην τράπεζα FORTIS και είχαν τα ακόλουθα ποσά (στις 30 Ιουνίου 2008):

- FORTIS 210-0339286-32 27.532 €

- FORTIS 047-0610357-16 2.705.824 €

ήτοι, συνολικά, 2.733.356 €. Τους λογαριασμούς αυτούς διαχειρίζονται από κοινού το Γραφείο Υποδομών και Διοικητικής Υποστήριξης στις Βρυξέλλες (ΟΙΒ) και η ΓΔ BUDG, ενώ εξουσιοδότηση υπογραφής έχει παρασχεθεί σε πολλούς υπαλλήλους της ΓΔ BUDG.

3. Γενικεσ αρχεσ για τη χρηση των κονδυλιων

Λαμβανομένης υπόψη της προέλευσης των ποσών στους λογαριασμούς αυτούς, δηλαδή λειτουργικό πλεόνασμα οφειλόμενο κυρίως σε δραστηριότητα που προϋποθέτει δαπάνες των μελών του προσωπικού και των οικογενειών τους, ζητήθηκε από τη ΓΔ ADMIN να προτείνει έναν αριθμό σχεδίων που πληρούν τους ακόλουθους όρους:

- να βασίζονται σε αρχή αποδεκτή από το σχόλιο στα υφιστάμενα κονδύλια του προϋπολογισμού·

- να είναι κοινωνικής φύσεως και να παρέχουν άμεσα ή έμμεσα οφέλη στο προσωπικό·

- να επιτρέπουν την άμεση επένδυση και να μην συνεπάγονται κόστος παρακολούθησης κατά τα επόμενα έτη, ούτε σε δημοσιονομικούς ούτε σε ανθρώπινους πόρους.

4. τα προτεινομενα ειδικα σχεδια: διαδικασια ληψησ αποφασεων

Το Σεπτέμβριο του 2006, η ΓΔ ADMIN κατάρτισε έναν πρώτο κατάλογο σχεδίων και στις 6 Νοεμβρίου 2006 ζήτησε τη γνώμη της ισομερούς επιτροπής κοινωνικών δραστηριοτήτων (COPAS). Η COPAS εξέτασε το εν λόγω αίτημα και τον κατάλογο των προτεινόμενων σχεδίων και στις 2 Μαΐου 2007 διατύπωσε τη γνώμη της στη ΓΔ ADMIN. Η COPAS όχι μόνο εξέδωσε θετική ή αρνητική γνώμη για καθένα από τα σχέδια, αλλά πρότεινε να εξεταστούν και ορισμένα άλλα σχέδια.

Στις 15 Μαΐου 2007, ο Αντιπρόεδρος του Ευρωπαϊκού Κοινοβουλίου κ. Onesta παρουσίασε στη ΓΔ ADMIN ένα σχέδιο πλήρους ανακαίνισης του γυμναστηρίου του ΕΚ και διευκρίνισε την προβλεπόμενη συμβατική προσέγγιση που συνίστατο στην ανάθεση της εκμετάλλευσης του γυμναστηρίου σε τρίτο πρόσωπο, επιλεγμένο κατόπιν προσκλήσεως υποβολής προσφορών, έναντι μισθώματος και με βάση ένα σύστημα επιμερισμού των κερδών και με αναδιανομή των κερδών στα συμμετέχοντα όργανα. Η ΓΔ ADMIN εξέφρασε κατ’αρχήν το ενδιαφέρον της, εν αναμονή συμπληρωματικών στοιχείων και στις 6 Ιουνίου 2007 απέστειλε στον κ. Onesta κατάλογο με ερωτήσεις. Στις 24 Σεπτεμβρίου 2007, η ΓΔ ADMIN έλαβε από τη διοίκηση του ΕΚ συμπληρωματικές πληροφορίες, μία μερική απάντηση στις τεθείσες ερωτήσεις και αίτημα να διευκρινίσει τη θέση του σχετικά με την ενδεχόμενη συμμετοχή. Ακολούθως, μετά την επιτυχή πρόσκληση για την υποβολή προσφορών που αναφέρεται στο τμήμα 5 κατωτέρω, ελήφθησαν συμπληρωματικά στοιχεία.

Τον Ιούνιο του 2008, η ΓΔ ADMIN κατάρτισε οριστικό κατάλογο τεσσάρων σχεδίων, ενός από τον αρχικό της κατάλογο που αποτέλεσε το αντικείμενο θετικής γνωμοδότησης από μέρους της COPAS, δύο που προτάθηκαν από την ίδια την COPAS και το σχέδιο με το ΕΚ. Το σχέδιο με το ΕΚ υποβλήθηκε στην COPAS στις 6 Ιουνίου 2008 και στην CLP στις 24 Ιουνίου 2008.

5. Τα σχεδια: ποιο είναι το αντικειμενο τους και ποσο κοστιζουν;

Τα τέσσερα σχέδια και τα σχετικά ποσά που προβλέπεται να διατεθούν εμφαίνονται στον πίνακα που ακολουθεί.

Στο παράρτημα 1 παρατίθενται σύντομη περιγραφή κάθε σχεδίου και εκτίμηση των σχετικών ποσών. Το παράρτημα 2 περιλαμβάνει κατάλογο των απορριφθέντων σχεδίων, καθώς και συνοπτική αιτιολόγηση της απόρριψής τους.

Συνοπτική περιγραφή του σχεδίου | Προβλεπόμενο ποσό |

Ενίσχυση για την ένταξη ανάπηρων παιδιών σε μονάδες ημερήσιας φροντίδας | 100.000 |

Ανακαίνιση των εγκαταστάσεων στο Overijse | 500.000 |

Υποδομή για ικανοποιητικές εργασιακές συνθήκες | 600.000 |

Συνεισφορά για το γυμναστήριο του ΕΚ | 1.500.000 |

Σύνολο | 2.700.000 |

Τα τέσσερα σχέδια αφορούν τον τομέα των κοινωνικών δαπανών για το προσωπικό. Σε ό,τι αφορά το γυμναστήριο, όχι μόνο η φυσική κατάσταση αποτελεί σημαντική συνιστώσα της ευεξίας του προσωπικού, αλλά ο μηχανισμός επιμερισμού των εσόδων, ο οποίος διευκρινίζεται συνοπτικά στο παράρτημα 1, θα παραγάγει έσοδα για το κονδύλιο του προϋπολογισμού ‘κοινωνικές δραστηριότητες’ σε ετήσια βάση, αυξάνοντας κατά τον τρόπο αυτό τους διαθέσιμους πόρους για την εν λόγω δραστηριότητα.

Το σχέδιο με το ΕΚ ενέχει ορισμένους κινδύνους που αφορούν την εμπορική βιωσιμότητα του σχεδίου και τις υποθέσεις επιχειρηματικής αποδοτικότητας. Μολονότι οι κίνδυνοι αυτοί απειλούν κυρίως τον ανάδοχο, ο μηχανισμός επιμερισμού των κερδών θα παραγάγει αποτελέσματα μόνο ανάλογα με την εμπορική επιτυχία του σχεδίου. Στο πλαίσιο αυτό, είναι επί του παρόντος βέβαιο ότι ένας σημαντικός φορέας στον τομέα αυτό, ο οποίος επελέγη μετά από πρόσκληση υποβολής προσφορών, συμφώνησε να υπογράψει σύμβαση με το ΕΚ. Σε καμία στιγμή, ούτε κατά τη φάση της κατασκευής και του εξοπλισμού, ούτε στη φάση της λειτουργίας, δεν θα έχει η Επιτροπή οποιαδήποτε άμεση αρμοδιότητα. Πράγματι, η Επιτροπή και το Ευρωπαϊκό Κοινοβούλιο θα υπογράψουν μια διοικητική συμφωνία στην οποία θα ορίζονται όλα τα δικαιώματα (ίδιοι όροι πρόσβασης για το προσωπικό της Επιτροπής και του ΕΚ και συμμετοχή στα κέρδη) και οι υποχρεώσεις της Επιτροπής (μεταφορά κονδυλίων).

6. Ολοκληρωση της πραξησ εκκαθαρισησ των τραπεζικων λογαριασμων

Η έγκριση της προσέγγισης και των τεσσάρων σχεδίων καθορίζει τη χρησιμοποίηση των εν λόγω πιστώσεων που αποτελούν έσοδα για ειδικό προορισμό, σύμφωνα με το άρθρο 18 παράγραφος 1 σημείο ε) του δημοσιονομικού κανονισμού.

7. Συμπέρασμα

Η Επιτροπή:

- εγκρίνει τη χρησιμοποίηση των συσσωρευθέντων κερδών του πρώην πρατηρίου (Economat) για σχέδια που αφορούν κοινωνικά μέτρα υπέρ του προσωπικού·

- εγκρίνει τα τέσσερα σχέδια που απαριθμούνται ανωτέρω·

- εγκρίνει τα εκτιμώμενα ποσά που πρόκειται να διατεθούν σε καθένα από τα τέσσερα σχέδια, αναθέτοντας στον αρμόδιο διατάκτη τον λεπτομερή καθορισμό των μηχανισμών υλοποίησης και τις τελικές προσαρμογές·

- καλεί τη ΓΔ ADMIN να διαπραγματευθεί, σε συνεργασία με τη Νομική Υπηρεσία, τη σύναψη διοικητικής συμφωνίας με το Ευρωπαϊκό Κοινοβούλιο σχετικά με τη συμμετοχή της Επιτροπής στο σχέδιο που αφορά το γυμναστήριο του ΕΚ.

ΠΑΡΑΡΤΗΜΑ 1

Οι εκτός προϋπολογισμού τραπεζικοί λογαριασμοί του πρώην πρατηρίου (Economat) της Επιτροπής

Τα σχέδια

8. Ενίσχυση για την ένταξη ανάπηρων παιδιών σε μονάδες ημερήσιας φροντίδας

8.1. Περιγραφή

Οι μονάδες ημερήσιας φροντίδας υποδέχονται τακτικά παιδιά με ειδικές ανάγκες.

Ως «ειδικές ανάγκες», νοούνται διάφορες μορφές αναπηρίας: προβλήματα συμπεριφοράς, καθώς και διάφορες μορφές νοητικών και σωματικών αναπηριών. Εντούτοις, η απόφαση σχετικά με την αποδοχή ή όχι ενός ανάπηρου παιδιού θα εξαρτάται από πολλούς παράγοντες και κάθε κατάσταση θα αξιολογείται, ανάλογα με την περίπτωση, από κοινού με τον παιδίατρο, τους εκπαιδευτικούς ψυχολόγους, τη διοίκηση των μονάδων ημερήσιας φροντίδας και τους γονείς. Η τελική απόφαση θα λαμβάνεται κατά περίπτωση, λαμβάνοντας υπόψη τις ανάγκες του ίδιου του παιδιού, τις ανάγκες της ομάδας των παιδιών στην οποία θα ενταχθεί το συγκεκριμένο παιδί στο πλαίσιο της μονάδας ημερήσιας φροντίδας, τους εσωτερικούς πόρους και υποδομές και την απαραίτητη εταιρική σχέση με εξωτερικές ειδικευμένες ομάδες.

Σε περίπτωση θετικής απόφασης, η κατάσταση αξιολογείται τακτικά και ενδέχεται να αποφασιστεί ο επαναπροσανατολισμός του παιδιού προς μία καταλληλότερη δομή, εφόσον όλα τα ενδιαφερόμενα μέρη κρίνουν ότι η μονάδα ημερήσιας φροντίδας δεν ανταποκρίνεται πλέον στις ανάγκες του συγκεκριμένου παιδιού.

Για την ενδεδειγμένη υποδοχή των παιδιών με ειδικές ανάγκες απαιτείται η επαρκής κατάρτιση των εκπαιδευτικών ομάδων και ο κατάλληλος εξοπλισμός.

8.2. Υπολογισμός του ποσού και ενδεικτικό χρονοδιάγραμμα

Είδος | Κόστος (€) |

Εξοπλισμός και παιχνίδια | 20.000 |

Ειδική εκπαίδευση για 195 μέλη του προσωπικού και σχετικό υλικό (βιβλία, βίντεο, κλπ) | 80.000 |

Σύνολο | 100.000 |

Οι σχετικές παραγγελίες για τον εξοπλισμό και την κατάρτιση μπορούν να πραγματοποιηθούν το 2008 δεδομένου ότι υπάρχουν οι συμβάσεις-πλαίσια.

8.3. Κονδύλιο του προϋπολογισμού

Έσοδα: 590

Δαπάνες: 26.01.50.04 - Διοργανική συνεργασία στον κοινωνικό τομέα

Διατάκτρια υπηρεσία: ΓΔ ADMIN

9. Βελτιωση των εγκαταστασεων αθλητισμου και αναψυχησ στο OVERIJSE

9.1. Περιγραφή

Τα μέλη του προσωπικού των ευρωπαϊκών θεσμικών οργάνων και οι οικογένειές τους επιθυμούν να κάνουν καλύτερη χρήση του διοργανικού κέντρου αθλητικών δραστηριοτήτων υπαίθριων χώρων στο Overijse. Η επιτροπή προσωπικού υπογράμμισε εκ νέου το θέμα αυτό κατά τη συνέλευση που πραγματοποιήθηκε τον Ιούνιο του 2008 για την κοινωνική πολιτική. Προτείνεται η αντικατάσταση του υπάρχοντος γηπέδου αθλημάτων και ποδοσφαίρου από ένα νέας γενιάς γήπεδο πολλαπλών αθλοπαιδιών με συνθετική επικάλυψη και ο χώρος να εξοπλιστεί έτσι ώστε να μπορεί να χρησιμοποιείται υπό οποιεσδήποτε καιρικές συνθήκες, όλες τις ώρες και σε όλες τις εποχές του έτους, ενθαρρύνοντας κατά τον τρόπο αυτό την εσωτερική και την υπαίθρια χρήση του κέντρου από τις οικογένειες των μελών του προσωπικού, καθώς και από ομάδες συναδέλφων, κύκλους ψυχαγωγικών δραστηριοτήτων και συνταξιούχους.

Τέλος, ιδιαίτερη προσοχή θα δοθεί στις εγκαταστάσεις πρόσβασης και υποδοχής, καθώς και στις υδραυλικές εγκαταστάσεις για αναπήρους.

9.2. Υπολογισμός του ποσού και ενδεικτικό χρονοδιάγραμμα

Το κόστος έχει υπολογιστεί από τις τεχνικές υπηρεσίες του ΟΙΒ σε 500.000 €. Λόγω του απαιτούμενου χρόνου έκδοσης τοπικών αδειών και εγκρίσεων, τα σχετικά ποσά μπορούν να χρησιμοποιηθούν μόνο κατά την περίοδο 2009-2010.

9.3. Κονδύλιο του προϋπολογισμού

Έσοδα: 590

Δαπάνες: 26.01.22.03 - Δαπάνες σχετικά με τα κτίρια στις Βρυξέλλες

Διατάκτρια υπηρεσία: OIB

10. Υποδομή για ικανοποιητικεσ εργασιακεσ συνθηκεσ

10.1. Περιγραφή

Το προσωπικό της Επιτροπής, και ειδικότερα οι κύκλοι ψυχαγωγικών δραστηριοτήτων, θα επιθυμούσαν να μπορούν να χρησιμοποιούν 2 αίθουσες πολλαπλών χρήσεων στο υπόγειο του κτιρίου VM2, το οποίο στεγάζει επίσης τη λέσχη (Foyer). Άλλοτε, χώρος χρησιμοποιείτο κυρίως για τα αρχεία και απαιτεί εκτενή ανακαίνιση. Θα ήταν δυνατόν να δημιουργηθεί μία μεγάλη αίθουσα 290 m², η οποία θα μπορούσε να χρησιμοποιείται για καρδιαγγειακές ασκήσεις που απαιτούν μεγάλο χώρο, και μία μικρότερη αίθουσα εμβαδού 100 m² για δραστηριότητες μικρότερων ομάδων. Θα μπορούσαν επίσης να διατίθενται ντους και αποδυτήρια. Επί του παρόντος, πολλές από τις ομάδες ψυχαγωγικών δραστηριοτήτων είναι υποχρεωμένες να μισθώνουν χώρους που ανήκουν σε ιδιώτες ή σε δήμους. Η διαθεσιμότητα των εν λόγω αιθουσών πολλαπλών δραστηριοτήτων θα μπορούσε επίσης να έχει θετικές επιπτώσεις στη χρήση της λέσχης (Foyer) και θα μπορούσε να ενταχθεί στο πλαίσιο της πολιτικής για τις ικανοποιητικές εργασιακές συνθήκες.

10.2. Υπολογισμός του ποσού και ενδεικτικό χρονοδιάγραμμα

Το κόστος έχει υπολογιστεί από τις τεχνικές υπηρεσίες του ΟΙΒ σε 600.000 €.

10.3. Κονδύλιο του προϋπολογισμού

Έσοδα: 590

Δαπάνες: 26.01.22.03 - Δαπάνες σχετικά με τα κτίρια στις Βρυξέλλες

Διατάκτρια υπηρεσία: OIB

11. Συνεισφορά για το γυμναστήριο του ΕΚ

11.1. Περιγραφή

Ο γενικός στόχος του σχεδίου είναι να ανακαινιστεί και να επεκταθεί ο υπάρχων χώρος «γυμναστικής και φυσικής κατάστασης» (1375 m²) του Ευρωπαϊκού Κοινοβουλίου, με την προσθήκη και ενός χώρου «υδρογυμναστηρίου και χαλάρωσης» (925 m²), να εξοπλιστεί και να ανατεθεί η εκμετάλλευσή του σε εξωτερικό ανάδοχο με αντάλλαγμα:

- την καταβολή κατ’αποκοπή ποσού (που καθορίζεται στην πρόσκληση υποβολής προσφορών σε 300.000 €)·

- τμήμα των εκτάκτων κερδών (κυμαινόμενου από το 10% για κέρδη μεταξύ 100.000 και 200.000 €, και 50% για κέρδη άνω των 500.000 €)·

- όρους πρόσβασης και εγγραφής για το προσωπικό της Επιτροπής πανομοιότυπους με εκείνους που ισχύουν για το προσωπικό του ΕΚ.

Μεταφέροντας τμήμα των κονδυλίων του πρώην ‘Εconomat’ στον προϋπολογισμό λειτουργίας του ΕΚ, η Επιτροπή θα συμμετάσχει στις δαπάνες κατασκευής των κτιριακών εγκαταστάσεων και του εξοπλισμού.

Στο πλαίσιο της εν λόγω συνεισφοράς, ένα τμήμα των παραγόμενων κατά τον τρόπο αυτό εσόδων, υπολογιζόμενο κατ’αναλογία, θα εγγραφεί στο διοικητικό προϋπολογισμό της Επιτροπής ως έσοδα για το κονδύλιο του προϋπολογισμού «κοινωνικές δραστηριότητες» και θα συμβάλει στο πλαίσιο μελλοντικών δαπανών για κοινωνικούς σκοπούς.

11.2. Υπολογισμός του ποσού και ενδεικτικό χρονοδιάγραμμα

Το ποσό καθορίζεται με πολιτική απόφαση σχετικά με το επίπεδο συμμετοχής. Το προτεινόμενο ποσό των 1.500.000 € αντιστοιχεί στο 30% του προβλεπόμενου κόστους του σχεδίου, όπως εγκρίθηκε από το Προεδρείο του ΕΚ.

Ο ανάδοχος που θα αναλάβει την εκμετάλλευση του κέντρου έχει επιλεγεί με πρόσκληση για την υποβολή προσφορών και έχει προκηρυχθεί ο διαγωνισμός για τις εργασίες ανακαίνισης, έτσι ώστε να ολοκληρωθούν οι εν λόγω εργασίες πριν από το τέλος του 2009.

Εντούτοις, το ίδιο το ποσό θα μπορούσε να μεταβιβαστεί στο ΕΚ το 2008, ανάλογα με την ημερομηνία υπογραφής της διοικητικής συμφωνίας.

11.3. Κονδύλιο του προϋπολογισμού

Έσοδα: 590

Δαπάνες:

- για τη συνεισφορά στο ΕΚ : 26.01.50.04 - Διοργανική συνεργασία στον κοινωνικό τομέα

- για τα ετήσια έσοδα για ειδικό προορισμό : 26.01.50.04 - Διοργανική συνεργασία στον κοινωνικό τομέα

Διατάκτρια υπηρεσία: ΓΔ ADMIN

ΠΑΡΑΡΤΗΜΑ 2

Οι εκτός προϋπολογισμού τραπεζικοί λογαριασμοί του πρώην πρατηρίου (Economat) της Επιτροπής

Τα απορριφθέντα σχέδια:

12. Γυμναστηριο τησ Επιτροπησ

Τα διαθέσιμα ποσά δεν επαρκούν για τη διαμόρφωση υπάρχοντος χώρου και τον εξοπλισμό του προκειμένου να μετατραπεί σε εμπορικά βιώσιμο γυμναστήριο. Αυτό που ισχύει για το συνολικό ποσό ισχύει ακόμα περισσότερο για τμήμα του εν λόγω ποσού, δεδομένου ότι έπρεπε να επιλεγούν και άλλα σχέδια.

13. Η ανακαινιση κυλικειων και εστιατοριων

Οι εκπρόσωποι του προσωπικού επιχειρηματολόγησαν ότι η δαπάνη αυτή έπρεπε να καλυφθεί από συνήθεις δημοσιονομικούς πόρους του ΟΙΒ και το επιχείρημά τους έγινε δεκτό.

14. Η εγκατασταση ντουσ για υπαλληλουσ που μεταβαινουν στην εργασια τους με ποδηλατο

Οι εκπρόσωποι του προσωπικού επιχειρηματολόγησαν ότι η δαπάνη αυτή έπρεπε να καλυφθεί από συνήθεις δημοσιονομικούς πόρους του ΟΙΒ και το επιχείρημά τους έγινε δεκτό.

15. Η δημιουργια Τοπικων Γραφειων Απασχολησησ στα κυριοτερα κτιρια τησ Επιτροπησ

Τα εν λόγω ΤΓΑ διανέμουν τίτλους υπηρεσιών με τους οποίους μπορούν να αγοράζονται κατ’οίκον υπηρεσίες νομίμως, αντί στη μαύρη ή τη γκρίζα αγορά.

Τα εν λόγω γραφεία απαιτούν χώρους, εγκαταστάσεις και προσωπικό και, συνεπώς, συνεπάγονται κόστος παρακολούθησης, γεγονός που συνιστά καταστρατήγηση ενός από τα ορισθέντα κριτήρια, δηλαδή άμεση επένδυση χωρίς δαπάνες παρακολούθησης.

16. Αγορα του νοσοκομειου του ETTERBEEK

Από τη στιγμή της απόκτησής του, το νοσοκομείο θα μετατρεπόταν σε κέντρο πολλαπλών χρήσεων, στεγάζοντας ένα κέντρο φροντίδας για ηλικιωμένους και άτομα με αναπηρίες, βρεφονηπιακό σταθμό, κέντρο ημερήσιας φροντίδας, καθώς και χώρο συνεδριάσεων ομάδων ψυχαγωγικών δραστηριοτήτων.

Η λειτουργία του εν λόγω κέντρου θα συνεπάγετο προφανώς σημαντικές ετήσιες δαπάνες, γεγονός που συνιστά καταστρατήγηση ενός από τα ορισθέντα κριτήρια, δηλαδή άμεση επένδυση χωρίς δαπάνες παρακολούθησης.

17. Προτεραιοτητα για συντηρουμενουσ ενηλικεσ με ειδικεσ αναγκεσ

Με την καταβολή εισφοράς, εξομοιούμενης με επιχορήγηση, είτε σε μεμονωμένα ινστιτούτα είτε σε αρμόδιους φορείς στις Βρυξέλλες και στις τρεις κοινότητες (τη φλαμανδική, τη γαλλόφωνη και τη γερμανόφωνη) οι εν ενεργεία υπάλληλοι ή συνταξιούχοι της ΕΕ θα είχαν κάποια προτεραιότητα για τους συντηρούμενους από αυτούς ενήλικες με ειδικές ανάγκες.

Μολονότι το σχέδιο ήταν αρχικά πολλά υποσχόμενο, δεν κατέστη στη συνέχεια δυνατόν να υλοποιηθεί, κυρίως λόγω της απροθυμίας των αρμόδιων βελγικών αρχών να αποδεχθούν την πρόταση της Επιτροπής.